"E un mare păcat!" Ciudatul caz al unui fotbalist de top din Anglia
Un fotbalist refuză să mai joace pentru echipa lui națională, fiind în conflict cu selecționerul. Clubul a discutat cu antrenorul primei reprezentative și a transmis decizia fundașului lateral.
Se întâmplă și la case mai mari, iar orgoliul este pus mai presus de orice de un fotbalist care ar trebui să evolueze pentru una dintre cele mai importante naționale ale Europei și ale lumii. Presa engleză a făcut publică o discuție pe care a avut-o selecționerul Angliei, Gareth Southgate, cu directorul sportiv al primei clasate din Premier League, Arsenal, cu Edu.
Selecționerul l-a sunat pe Edu pentru a discuta despre situația fundașului dreapta Ben White, în vârstă de 26 de ani, dar acesta a transmis că nu mai vrea să audă, o perioadă cel puțin, de echipa națională.
Ben White, de la Arsenal, refuză să mai joace pentru Anglia momentan
El era luat în calcul pentru pauza competițională din această lună, când vor avea loc meciuri amicale pentru naționale, înaintea Campionatului European din Germania, care va fi transmis în direct pe Pro TV, Pro Arena și VOYO.
În plus, decizia lui White face imposibilă și prezența la EURO. Supărarea lui se trage din perioada Cupei Mondiale, atunci când ar fi avut un conflict cu unul din secunzii lui Gareth Southgate. Deși naționala Angliei a negat că ar fi vorba de acest aspect, pentru că fundașul chiar părăsea naționala în timpul turneului final din Qatar, se pare că acesta ar fi fost cu adevărat motivul, iar White ar păstra și acum ranchiună pe ce s-a întâmplat la nivel intern.
Ben White nu a mai jucat pentru Anglia din 2022
De altfel, după ultima Cupă Mondială, Ben White nici măcar nu a mai fost convocat la naționala Angliei, deși a trecut mai bine de un an de atunci.
În total, pentru prima reprezentativă a Angliei, fundașul lateral a jucat patru meciuri, ultimul în martie 2022, într-un amical cu Coasta de Fildeș (scor 3-0), când a prins 45 de minute.
"Am discutat la telefon cu Edu săptămâna trecută. Mi-a spus că Ben nu vrea să fie luat în calcul pentru naționala Angliei în acest moment. Este un mare păcat!
În mod clar, e greu de crezut că va fi convocat pentru EURO. Alții au fost convocați până acum și au jucat constant. Când ai o astfel de situație (n.r. – să contureze lotul pentru EURO), trebuie să-i evaluezi pe cei care au fost în campania de calificare, iar noi am făcut asta de-a lungul anilor", a spus selecționerul Angliei despre situația fundașului lui Arsenal.
Anglia a tot avute probleme. Și la finalul lui 2023
În noiembrie, au fost alte probleme majore în lotul Angliei. Marcus Rashford și Kalvin Phillips au întârziat la reunirea echipei naționale din cauza unor "probleme personale". Federația Engleză de Fotbal a confirmat întârzierea celor doi jucători de la acea vreme, în aceeași perioadă în care Jude Bellingham și Levi Colwill au fost nevoiți să se retragă din lot, mărind numărul indisponibililor pentru "dubla" de la acea vreme.
Bellingham și Colwill, amândoi convocați în lotul de 26 de jucători pregătit de Gareth Southgate, au fost evaluați de medicii echipei naționale după ce ar fi suferit accidentări la umăr.
Căpitanul Henderson, huiduit de suporterii Angliei
Anterior, în octombrie, Anglia a jucat o partidă amicală împotriva Australiei, câștigată la limită, scor 1-0. Meciul care a avut loc pe Wembley a fost marcat de huiduielile primite de căpitanul Angliei.
Mijlocaşul a fost fluierat de o parte dintre fanii prezenți pe stadion, la doar câteva săptămâni de la transferul său în Arabia Saudită. Numele lui Henderson, desemnat căpitan în locul lui Harry Kane, a fost fluierat de câteva persoane înainte de meci, în timpul anunţării componenţei echipelor. Huiduielile au fost mult mai sonore atunci când a fost înlocuit în repriza a doua.
O parte a publicului englez l-a criticat pe fostul căpitan al lui Liverpool pentru că s-a alăturat în această vara lui 20223 echipei Al Ettifaq, în Arabia Saudită, o ţară în care homosexualii riscă pedepse corporale, închisoare sau chiar pedeapsa cu moartea.
Urmăriți SPORT.RO și pe Google News